《弄珠吟》
唐代·慧藏

落落明珠耀百千，森萝万像镜中悬。光透三千越大千，四生六类一灵源。

凡圣闻珠谁不羡，瞥起心求浑不见。对面看珠不识珠，寻珠逐物当时变。

千般万般况珠喻，珠离百非超四句。只这珠生是不生，非为无生珠始住。

如意珠，大圆镜，亦有人中唤作性。分身百亿我珠分，无始本净如今净。

日用真珠是佛陀，何劳逐物浪波波。隐现则今无二相，对面看珠识得摩。

作者简介：德宗、宪宗时禅僧。初以弋猎为务，驱鹿过马祖道一庵前，与语悟法，遂拜师出家。后住抚州石巩山，世称石巩和尚。卒年不详。《祖堂集》卷一四、《景德传灯录》卷六有传。《祖堂集》及《宗镜录》卷一一存诗1首，《全唐诗续拾》据之收入。